Britse Leeus se aikôna vir Australië | Netwerk24
Die raad van die Britse en Ierse Leeus-rugbyspan het 'n aanbod van Rugby Australië om die komende toer na Suid-Afrika Doer Onder aan te bied, van die hand gewys.
Die Britse en Ierse Leeus moet tussen 3 Julie en 7 Augustus deur Suid-Afrika toer, maar die toer is nog in die weegskaal weens die Covid-19-pandemie.
Volgens die BBC het die Leeus se bestuur Vrydag vergader en besluit om nie die Aussies se aanbod te aanvaar nie.
'n Finale besluit oor waar die toer sal plaasvind, sal later vandeesmaand geneem word.
Daar is glo vier keuses op die tafel: om die toer in Brittanje en Ierland aan te bied en vier pleks van drie toetse te speel; om steeds deur Suid-Afrika te toer met beperkte toeskouergetalle of selfs dalk sonder toeskouers in die sta- dions; om die toer na 2022 uit te stel, of om dit heeltemal te kanselleer.